Osmussaar, pindalaga 4,7 km2, asub Eesti looderannikul 7 km kaugusel Põõsaspea neemest. Osmussaar on loode-kagu suunaline pikliku kujuga (5 km pikk ja 1,5 km lai) saar. Taimkattes on valdavaks kadastikud, kuid kohati kasvab ka lehtmets. Saare lõunaosas on kaks järve (In hamne ja Lilla hamne), põhjaosas leidub ohtralt rändrahne ja seal asub kuni 6 m kõrgune Osmussaare pank, mis on kõige läänepoolsem Põhja-Eesti paekalda paljand. Saart on mainitud esmakordselt 13. sajandil, kuni 1940. aastani oli Osmussaar asustatud peamiselt rannarootslastega. Püsiv asustus praegu saarel puudub.